Urmareste Modifică dimensiunea fontului: Play

Bucureşti, 1 apr /Agerpres/ - Sindicaliştii APT din Regia Autonomă de Transport Bucureşti (RATB) protestează vineri în faţa sediului Direcţiei Naţionale Anticorupţie (DNA) solicitând să fie verificată mai rapid activitatea companiei.



'Acum (vineri - n.r.) de la ora 9,30 protestăm în faţa DNA, împreună cu asociaţii de avocaţi (UNBR n.r.) şi cu alte organizaţii iar la 11,30 avem protest în faţa sediului nostru general, la direcţia generală. La DNA protestăm pentru ca Direcţia să se implice în toate opresiunile şi în toate nenorocirile astea care s-au întâmplat în RATB în ultimii ani. Adică să vină să facă nişte controale. Noi am făcut nişte plângeri, am depus documente, am depus tot ceea ce se poate depune. Deocamdată dânşii nu au mişcat nimic către noi. Să sperăm că-i mişcăm un pic aşa', a declarat pentru AGERPRES, Ion Usturoi, preşedinte Sindicatului APT din Regia Autonomă de Transport Bucureşti.



Protestul de la sediul RATB urmează să se încheie la ora 14,30.



Potrivit unui comunicat de presă al sindicatului, protestatarii acuză 'abuzurile, corupţia şi mafia care sufocă instituţiile statului'. De asemenea, aceştia se declară nemulţumiţi de subfinanţarea RATB, managementul defectuos al Regiei de Transport dar şi de vehicule care nu mai corespund din punct de vedere tehnic şi estetic.



'Conducerea RATB şi sindicatul reprezentativ cheltuiesc netransparent fondul pentru ajutoare sociale de 2% din fondul de salarii. Salariaţii bolnavi incurabil sau cu boli profesionale nu mai primesc niciun ajutor din fondul de ajutoare sociale. Conducătorii auto sunt abuzaţi şi li se anulează programările la concediul de odihnă de către şefi', se mai spune în comunicat.



Sindicatul APT precizează că în cele 8 autobaze există o proastă administrare.



'Din toate autobazele au dispărut piese de câteva sute de mii de euro. În autobaza Alexandria au dispărut 170 de acumulatori de autobuz. În autobaza Titan au dispărut zeci de roţi de autobuz, tone de motorină şi piese de pe zecile de autobuze defecte. Prejudiciu estimat de noi din declaraţiile membrilor depăşeşte cu mult un milion de euro. Nimeni nu doreşte să scoată la lumină jaful de la autobaze pentru că toţi sunt înlănţuiţi. Vinovaţii pentru proasta administrare a banului public se regăsesc atât în Primăria Generală, în rândul directorilor RATB şi continuă pe la DTA ajungând în cele din urmă în autobaze', arată sindicatul.



Potrivit sindicatului APT, până acum, peste 400 de şoferi au plecat în Anglia din cauza condiţiilor proaste de muncă, iar în prezent mai mulţi angajatori din Germania au venit să recruteze personal din rândul angajaţilor RATB. AGERPRES/(AS - autor: Florin Bărbuţă, editor: Andreea Marinescu)